

 Ljubljana, 27. 12. 2023

**Z A P I S N I K**

4. redne seje Sveta RTV Slovenija z dne 25. oktobra 2023. Seja se je pričela ob 15.02 v sejni sobi 5A/52, RTV center, Kolodvorska 2, Ljubljana.

**PRISOTNI ČLANI SVETA: ODSOTNI:**

1. Gaja Brecelj 1. Andrea Bartole – opr.
2. Gregor Drnovšek 2. Robert Požonec – opr.
3. Goran Forbici 3. Klaudija Sedar – opr.
4. Aleš Novak (MS Teams)
5. Boštjan Ogris
6. Robert Pajek
7. Janez Pirc
8. Igor Prassel
9. Špela Stare
10. Ilinka Todorovski
11. Tadej Troha

12. Andreja Trtnik (MS Teams)

13. Andraž Vehovar

14. Luka Zebec

**OSTALI PRISOTNI:**

Zvezdan Martić predsednik uprave

Simon Kardum član uprave

Franci Pavšer delavski direktor

Mirko Štular direktor Radia Slovenija

Ksenija Horvat direktorica Televizije Slovenija

Kaja Jakopič direktorica Digitalnih vsebin

Saša Umek Knez vodja področja Finančne zadeve in računovodstvo

Slavica Pečovnik predsednica Finančnega odbora

Ivana Nedižavec Korada namestnica predsednice Finančnega odbora

Marica Uršič Zupan varuhinja pravic gledalcev in poslušalcev

Tomislav Špilak predsednik Programskega odbora za problematiko programskih vsebin za invalide

Nejc Jemec odgovorni urednik II. Programa Radia Slovenija

Helena Milinković koordinacija sindikatov novinarjev RTV SLO

**PREKO MS TEAMS POVEZAVE SO SEJO SPREMLJALI:**

Monika Bertok odgovorna urednica UPE Televizijski program za italijansko narodno skupnost

Aljoša Ivanović predstavnik Pravne pisarne

Andrej Trojer v. d. vodje OE Oddajniki in zveze

Gregor Peternel odgovorni urednik UPE Športni program

Tomaž Karat v. d. odgovornega urednika UPE Regionalni televizijski program

Ingrid Kovač Brus odgovorna urednica UPE Uredništvo tretjega programa

Matej Žunkovič v. d. vodje Regionalnega RTV-centra Maribor

Marija Maja Kojc v. d. vodje OE Glasbena produkcija

Danijel Poslek v. d. odgovornega urednika I. programa Radia Slovenija

David Runco v. d. vodje Regionalnega RTV-centra Koper – Capodistria

Andraž Pöschl odgovorni urednik UPE Kulturni in umetniški program

Vanja Vardjan odgovorni urednik UPE Razvedrilni program

Polona Fijavž v. d. odgovornega urednika UPE Informativni program prvega programa TV SLO

József Végi pomočnik predsednika Uprave za radio in televizijo za avtohtono madžarsko narodno skupnosti

Rajko Gerič odgovorni urednik UPE Informativni program drugega program TV SLO

Robert Levstek odgovorni urednik UPE Regionalni radijski program

Seja je bila sklepčna. Vodil jo je predsednik sveta Goran Forbici.

Na predlog predsedujočega so člani sveta potrdili (14) naslednji dopolnjen dnevni red:

1. ***Predstavitev Finančnega odbora RTV Slovenija***
2. ***Finančna izhodišča in programske prioritete RTV Slovenija za leto 2024***
3. ***Predstavitev dela in poročil varuhinje pravic gledalcev in poslušalcev***
4. ***Novi programski standardi RTV Slovenija***
5. ***Predstavitev problematike investicije v produkcijski in novičarski sistem Dalet***
6. ***Pobude in predlogi***

Na pobudo petih članov sveta je bila na dnevni red uvrščena točka *Finančna izhodišča in programske prioritete RTV Slovenija za leto 2024.*

Podpisani člani Sveta RTV Slovenija za uvrstitev dodatne točke na dnevni red:

mag. Luka Zebec, l.r.

dr. Tadej Troha, l.r.

Boštjan Ogris, l.r.

Špela Stare, l.r.

Goran Forbici, l.r.

---

**AD 1** 00:00🡪 26:00

***Predsednica Finančnega odbora*** je na kratko spregovorila o delu in načrtih odbora. Po krajši razpravi, ki je sledila, je predsednica odbora predstavila še spremembo cenikov (gradivo so člani sveta prejeli) in predloga sklepov v zvezi z njimi. Cenike je pred sejo sveta obravnavala tudi Komisija za nadzor poslovanja RTV Slovenija, ki je Svetu predlagala, da cenike potrdi.

V nadaljevanju sta bila soglasno (14) sprejeta sklepa:

***1 – 1 Svet RTV Slovenija sprejme predlagane spremembe Cenika storitev OE Oddajniki in zveze s 1. 11. 2023, spremembe cenika v točki 9. Cena T-DAB+ pa s 1. 7. 2023. Spremembe veljajo do preklica oziroma do sprejetja novih sprememb cenika. Za ustrezno javno objavo cenika je zadolžena OE Oddajniki in zveze.***

***1 – 2 Svet RTV Slovenija sprejme dopolnitve zbirnega cenika gotovih izdelkov založniške dejavnosti RTV Slovenija. Prodajni pogoji in dopolnitve cenika stopijo v veljavo 1. 11. 2023 in veljajo do preklica oziroma do sprejetja sprememb ali novih pogojev oziroma cenikov. Za ustrezno javno objavo je zadolžena ZKP RTV Slovenija.***

**AD 2** 26:05🡪170:15

Kratko obrazložitev umestitve te točke na dnevni red je predstavil ***Luka Zebec***, ki je povedal, da je RTV Slovenija v težkem finančnem položaju in bo v 2023 zabeležila večmilijonsko izgubo. Podobno zahtevna bo tudi finančna situacija v 2024. Po dostopnih informacijah je uprava v okviru priprave programsko-produkcijskega in finančnega načrta za leto 2024 enotam in službam posredovala nekatere usmeritve, npr. o več desetodstotnem nižanju variabilnih stroškov. Svet s temi usmeritvami še ni bil seznanjen, niti z morebitnimi drugimi načrtovanimi ukrepi uprave za obvladovanje finančnih izzivov v 2024, zato je bil podan predlog o uvrstitvi te točke na dnevni red, v okviru katere naj uprava predstavi svoja osnovna finančna izhodišča za 2024 ter ključne finančne in programske ukrepe in usmeritve, ki jih je v zvezi z obvladovanjem finančnih tveganj v 2024 že sprejela oz. izdala (v okviru priprave programsko-produkcijskega in finančnega načrta za leto 2024) ali pa jih še načrtuje.

***Predsednik uprave*** je v nadaljevanju pojasnil, da je uprava pričela s pripravljanjem PPN-ja za leto 2024, ker pa je ta dokument osnutek, uprava še nima nobenih mnenj glede omenjenega dokumenta.

***Vodja področja finančne zadeve in računovodstvo*** je povedala, da so si pri pripravi PPN-ja in FN-ja zadali cilj, da bi bili prihodki na višini načrtovanih v letu 2023. Fiksni in drugi stroški so načrtovani v višini stroškov leta 2023. Da bi imeli na koncu leta 2024 uravnotežen izkaz prihodkov in odhodkov, ostane za leto 2024 18 milijonov evrov, kar pomeni znižanje za 28 % glede na plan leta 2023. To znižanje je bilo odrejeno linearno po vseh enotah. Povedala je še, da ko bodo na razpolago podatki vseh teh enot, bodo sledila usklajevanja.

***Predsednik uprave*** je še dodal, da je v PPN vključenih tudi 10 milijonov, ki še niso potrjeni s strani vlade, ter da se bodo ukrepi lahko začeli pripravljati šele, ko bo osnutek končan. ***Član uprave Simon Kardum*** je poudaril pomembnost strateškega načrta ter spremembe zakona v prihodnosti.

V nadaljevanju razprave, ki je sledila, je ***Ilinka Todorovski*** podala vprašanje upravi v zvezi z finančnim izpadom, ki bi nastal ob ukinitvi TV prodaje kot oblike oglaševanje. *Uprava bo pisni odgovor posredovala do naslednje seje.* Prav tako jo je zanimalo, kaj takšno zmanjšanje variabilnih stroškov pomeni za uresničitev načrtov nove direktorice TV Slovenija. ***Direktorica TV Slovenija*** je povedala, da bo televizija pristala na izjemno okleščeni programski shemi ter da se bo najverjetneje potrebno odpovedati večjim športnim dogodkom prihodnjega leta.

***Predsedujoči*** je v nadaljevanju dodal, da RTV Slovenija potrebuje sanacijski program ter da obstaja še kakšna druga rešitev in ne samo linearno znižanje vsem enotam. Predlagal je, da bi bilo smiselno razmišljati o prioritetah – kaj je za to hišo ključno in kaj manj ključno z vidika poslušalcev, gledalcev in bralcev. Prav tako pa tudi, kaj je najbolj ključno, da se hiša pobere in razvije ter pridobi nazaj zaupanje. Spomnil je še, da bi bilo mogoče dobro razmišljati o kakšnih kadrovskih spremembah. Predsedujoči je še dodal, da je uprava po zakonu organ, ki ima rešitve, če jih nima odstopi.

***Predsednik uprave*** je pojasnil, da je RTV Slovenija večja od katerekoli druge organizacije in da ima interne akte in zakone, ki jih je potrebno upoštevati. Ker točnih podatkov o ukinitvah oddaj še ni, se še ne da govoriti o kadrovskih spremembah.

***Robert Pajek*** je v nadaljevanju naslovil vprašanje delavskemu direktorju v zvezi z Aneksom št. 14 in njegovo veljavnostjo. *Uprava bo pisni odgovor posredovala do naslednje seje.*

Svetniki so se strinjali, da obstaja še vrsta drugih rešitev, da bi se lahko izognili linearnemu zmanjševanju stroškov, med njimi so tudi premestitve na nižja delovna mesta. Prav tako so bili mnenja, da najhujše šele prihaja in da je pomembno, da se vodstvo in Svet fokusirata na stvari, za katere bodo gledalci pripravljeni plačevati prispevek. ***Gregor Drnovšek*** je predlagal sestanek z ustanoviteljem in najvišjimi organi države, ki bi vpogled dobili verzijo PPN-ja, ki je v skladu s pričakovanji in zmožnostmi ter PPN, ki bo močno okleščen. Tako bi lahko dobili jasen odgovor, kaj so zares pripravljeni podpreti (*Sklep 2 – 2*).

***Igor Prassel*** je v nadaljevanju podal vprašanje upravi v zvezi s stanjem revizije pogodb o zaposlitvi s prve polovice leta 2023. *Uprava bo pisni odgovor posredovala do naslednje seje.*

***Luka Zebec*** je v nadaljevanju podal predlog sklepa ter dodal, da je najbolj smiselno nadaljevanje razprave, ko bodo na voljo določena izhodišča. Predlagal je tudi skupno sejo Komisije za PPN in Komisije za nadzor poslovanja, na kateri bi lahko obravnavali konkretne ukrepe ter finančne posledice, ki so predvidene.

Po končani razpravi je bil sprejet (13;12,1,0) sklep:

***2 – 1 Svet RTV Slovenija nalaga upravi, da do 6. 11. 2023 predloži poslovni okvir za leto 2024, ki naj vsebuje:***

***- predvideno višino proračuna (odhodki in prihodki) za 2024,***

***- ključne finančne, kadrovske, programske in druge poslovne ukrepe za prilagoditev poslovanja v okviru načrtovanega proračuna.***

***Opis ključnih finančnih ukrepov naj vsebuje informacije, kje po enotah in službah do 3. organizacijskega nivoja je v primerjavi z 2023 predvideno zmanjševanje stroškov in kje morebitno povečanje.***

***Opis ključnih kadrovskih ukrepov naj vsebuje informacije, kje po enotah in službah do 3. organizacijskega nivoja je v primerjavi z 2023  predvideno zmanjševanje kadrov in kje morebitno povečanje.***

***Opis ključnih programskih ukrepov naj vsebuje informacije o tem, katere programske vsebine se bodo v primerjavi z 2023 okrepile (zakaj in kako) in katere potencialno zmanjšale (zakaj in kako).***

***Opis drugih ključnih poslovnih ukrepov (npr. glede tehničnih investicij, izobraževanj ipd.) naj vsebuje informacije o tem, katere naloge/investicije/projekti bodo morebiti novi, opuščeni ali zmanjšani v primerjavi z 2023.***

 188:00🡪198:15

V nadaljevanju seje je bil sprejet (13) sklep:

***2 – 2 Sredi novembra se skliče izredna seja Sveta, na kateri se predstavnikom ustanovitelja predstavi poslovni in finančni položaj RTV Slovenija. Na sejo se povabi predsednika vlade, ministrico za kulturo, ministra za finance, predsednico države ter institucije in organizacije, pristojne za imenovanje članov Sveta RTV Slovenija. O dodatno vabljenih odloči predsednik Sveta.***

**AD 3** 198:20🡪233:40

Varuhinja pravic gledalcev, poslušalcev, bralcev ter uporabnikov programskih vsebin RTV Slovenija je na kratko predstavila svoje delo in naloge ter cilje varuhovega delovanja.

V kratki razpravi, ki je sledila, so svetniki predlagali, da bi bilo smiselno, da bi bile pritožbe oziroma pobude, ki prispejo na naslov varuhinje, postaviti v širši kontekst. Tako bi lahko bolj jasno videli, kaj se iz tega da izluščiti in kaj se sistematično ponavlja. Prav tako so mnenja, da bi bilo potrebno opozoriti na verižne oziroma orkestrirane pritožbe.

Svet RTV Slovenija pri tej točki ni sprejel nobenega sklepa.

**AD 4** 233:50🡪262:00

***Predsedujoči*** je uvodoma pojasnil, da zakon nalaga, da Svet RTV Slovenija v 90 dneh po svojem konstituiranju sprejme nove programske standarde in programske zasnove, prav tako pa zakon določa, da Svet programske standarde sprejme na predlog uprave. Prav tako je spomnil, da je ta rok sicer že potekel in da je uprava v prejšnjem tednu predstavila nov predlog programskih standardov. Predlog je bil obravnavan na komisiji za programske standarde, kjer je bil sprejet tudi sklep.

***Predsednik uprave*** je povedal, da so s skupino sodelavcev pripravili predloge ter upoštevali dobre strani prejšnjih programskih standardov. ***Špela Stare***, članica Komisije za programske standarde, je na kratko podala poročilo seje komisije, kjer je bilo dogovorjeno, da se v nove programske standarde vključi tudi javnost. Po prejetih predlogih s strani javnosti bi bila opravljena razprava s strokovno javnostjo. V luči te razprave je komisija pripravila dva sklepa, ki sta bila v nadaljevanju seje tudi sprejeta (13):

***4 – 1 O predlogu novih programskih standardov se opravi posvetovanje s strokovno in zainteresirano javnostjo. Posvetovanje organizacijsko prevzame svet in ga opravi v roku enega (1) meseca.***

***4 – 2 Lektorirani predlog besedila programskih standardov, ki ga je pripravila uprava, Svet objavi na svoji spletni strani ter javnosti povabi k javni razpravi oz. podajanju pisnih predlogov in konstruktivnih komentarjev k besedilu do vključno 10. novembra 2023. Svet zbira predloge na elektronskem naslovu*** ***svet@rtvslo.si******. Komisija za programske standarde in obravnavo odzivov javnosti v tednu od 13. do 17. 11. 2023 izvede interni posvet na seji komisije, na katerega povabi notranjo in zunanjo strokovno javnost. Komisija pripravi drugi predlog besedila, v katerega vključi sprejete predloge iz javne razprave, in ga pošlje v sprejemanje Svetu RTV Slovenija, ki o tem predlogu odloča na svoji redni seji 22. 11. 2023. Dopolnjeni predlog programskih standardov svet pošlje upravi v končno usklajevanje.***

**AD 5** 262:05🡪286:10

***Predsedujoči*** je uvodoma pojasnil, da je za predstavitev problematike investicije v produkcijski in novičarski sistem Dalet prosila uprava. Za to točko dnevnega reda je bilo pripravljeno gradivo, ki so ga člani sveta tudi prejeli.

***Predsednik uprave*** je razložil, da je uprava predlagala, da svet izve za to zahtevno problematiko, saj ima lahko zelo negotov izid in tako lahko predstavlja veliko programsko, poslovno in finančno nevarnost za RTV Slovenija. Gre za sistem, ki je osnova večine oddaj na RTV Slovenija. Brez tega sistema večina oddaj ne gre v eter. Televizija uporablja sistem, ki mu je že potekla garancija in tudi življenjska doba, zato lahko vsak čas neha delovati. Novi sistem naj bi ga nadomestil. Ta sistem je bil kupljen pred štirimi leti, decembra 2020 pa je bil rok, ko bi bil narejen tehnični prevzem in bi ga lahko začeli uporabljati. S pričetkom uporabe tega sistema se tako zamuja že tri leta. Po novih informacijah, naj bi s pomočjo tega sistema šla oddaja v živo v mesecu februarju.

Izpostavil je še, da je prejšnje vodstvo več let zadrževalo račune in jih ni plačalo v višini več kot 600.000 evrov. Kasneje se je pojavil aneks dobavitelja in pogojevanje z njegove strani, da ne bodo podpisali pogodbe za vzdrževanje za radijsko stran. Podpisnik tega aneksa se strinja s tem in se odreka vsem morebitnim terjatvam do dobavitelja in priznava, da sistem deluje, da je bilo v štirih letih vse brezhibno narejeno. S tem aneksom bi mi, namesto da zahtevamo od njih 300.000 evrov in delujoč sistem, vse plačali, se odrekli vsem terjatvam in imeli nedelujoč sistem. Vsi člani kolegija so se strinjali, da tega aneksa ne želijo podpisati. Pritisk dobavitelja in izseljevanje se je nadaljevalo. Druga stran je tako zagrozila, da bodo enostransko prekinili pogodbo ter tožili RTV Slovenija.

Na sestanku kolegija so se tako dogovorili, da direktorja Radia Slovenija imenujejo za pogajalca ter da se aneks ne podpiše. Ko uprava prejme kakšne nove informacije v zvezi s tem, bo o tem tudi obvestila svet.

---

*Podatki o glasovanju:*



Svetniki, ki so na seji sodelovali preko MS Teamsov, so se na poziv predsednika sveta o svojem glasu izrekli ustno.

Sestavni del zapisnika je tonski zapis seje.

Seja je bila končana ob 19.35.

Zapisala: Goran Forbici, l.r.

Nastja Zajc, l.r. Predsednik Sveta RTV Slovenija